PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti ,   01.10.2012
Nr. P.L.X- 333


AVIZ

asupra  propunerii legislative pentru modificarea şi completarea Legii nr.263/2010 privind sistemul unitar de pensii publice


                  În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.263/2010 privind sistemul unitar de pensii publice, trimisă cu adresa nr. P.l.X-333 din 24 septembrie 2012, înregistrată  sub nr. 31/731 din 24 septembrie 2012.

Camera Deputaţilor este  Cameră decizională.
Potrivit prevederilor art. 60 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 1 octombrie 2012.          

Membrii comisiei au examinat propunerea legislativă supusă avizării, expunerea de motive la iniţiativa legislativă, avizul favorabil, cu observaţii şi propuneri, al Consiliului Legislativ, cu nr. 263 din 30.03.2012.
Cu prilejul examinării, membrii comisiei au constatat că obiectul de reglementare al iniţiativei legislative îl constituie modificarea şi completarea Legii nr.263/2010 privind sistemul unitar de pensii publice. Propunerea vizează, în special, ca persoanele cu handicap să beneficieze de pensie de urmaş pe toată durata handicapului de orice grad, chiar dacă este încadrat în muncă, de tratament balnear gratuit, în cadrul programului de recuperare întocmit de medicul expert al asigurărilor sociale, respectiv medicul de specialitate, precum şi de creşterea punctajelor anuale cu 50% pentru perioadele în care au desfăşurat activităţi în locuri încadrate în grupa I de muncă, respectiv cu 25% pentru perioadele  în care au desfăşurat activităţi în locuri încadrate în grupa a II de muncă.
Având în vedere cele menţionate Comisia,în unanimitate, a hotărât avizarea negativă a propunerii legislative pentru modificarea şi completarea Legii nr.263/2010 privind sistemul unitar de pensii publice, întrucât iniţiatorii încalcă prevederile art.138 alin (5) din Constituţia României conform cărora „Nicio cheltuială bugetară nu poate fi aprobată fără precizarea sursei de finanţare”.

În raport de obiectul şi conţinutul său, propunerea legislativă face parte din categoria legilor organice.

